O fetiță de 1 an și 6 luni a sfârșit sub roțile unei mașini. Copila ar fi fugit după o minge, moment în care a fost lovită de un autoturism care mergea cu spatele.
Tragedia s-a produs joi seară în localitatea Stâna din judeţul Satu Mare.
Un șofer, de 29 de ani, din Stâna, ar fi efectuat manevra de mers înapoi și a accidentat o fetiță de 1 an și 6 luni, care s-ar fi aflat în spatele autoturismului. Medicii care au venit la locul accidentului nu au mai putut să facă nimic, fiind pronunţat decesul.
Imediat după producerea accidentului, şoferul şi-a abandonat maşina în curtea unui imobil.
Poliţiştii sosiţi la faţa locului nu l-au mai găsit. L-au identificat ulterior și l-au testat cu aparatul etilotest. Rezultatul a fost negativ.
Pe numele său a fost deschis un dosar penal pentru ucidere din culpă şi părăsirea locului accidentului.